O **Rally Cidade de Cristal de 1990** foi a 8ª edición de dito rally. Foi a sexta proba da tempada 1990 do Campionato de Galicia de Rally e foi puntuable tamén para a Copa de España. Celebrouse na Coruña e arredores entre o 25 e o 26 de agosto de 1990 e o vencedor foi Germán Castrillón.

Foi a última edición co nome "Rally Cidade de Cristal" pasando o ano seguinte a chamarse "Rally Cidade da Coruña". Tamén en 1990 celebrouse en Muros o 18º Rally da Coruña, (que nas seguintes edicións se chamaría "Rally Mil Vistas"), despois de que Senra Sport obtivese da Escudería Centollo os dereitos de organización de dito rally.

Resumo
------

Germán Castrillón e Estrella Castrillón, a bordo do seu Ford Sierra RS Cosworth colocáronse primeiros dende o inicio, seguidos dos cataláns Francesc Ambudio e Antonio Sanchís cun Volkswagen Golf GTI 16v e dos canarios "Carlos" e Heriberto Rodríguez, que conducían un Mercedes-Benz 190E 2.3 16v. Estas tres posicións xa non se moveron en todo o rally. Con todo, no penúltimo treito programado, Carral-Xalo, o coche de Castrillón comezou a ter problemas no palier e Ambudio recuperoulle 36 segundos colocándose a só 6 do galego. Afortunadamente para el, suspendeuse o último treito, a terceira pasada por Soandres, polo que puido conseguir a súa segunda vitoria da tempada.

En cuarta posición quedou o Peugeot 205 GTI de Manuel Senra e José Maceiras, mentres que o lucense José Manuel López Parada chegou en quinto lugar. Con todo, despois da carreira os comisarios excluíron a este último por considerar non válidas algunhas pezas do seu vehículo, polo que a quinta praza final foi para o piloto pontés Lino Otero, mentres que "Peitos" quedou sexto.

Clasificación
-------------

| Pos | Piloto | Copiloto | Vehículo | Tempo |
| --- | --- | --- | --- | --- |
| 1 | Galicia Germán Castrillón | Galicia Estrella Castrillón | Ford Sierra RS Cosworth | 1:27:38 |
| 2 | España Francesc Ambudio | España Antonio Sanchís | Volkswagen Golf GTI 16v | a 6'' |
| 3 | España "Carlos" | España Heriberto Rodríguez | Mercedes-Benz 190E 2.3 16v | a 1'39'' |
| 4 | Galicia Manuel Senra | Galicia José Maceiras | Peugeot 205 GTI | a 2'55'' |
| 5 | Galicia Lino Otero | Galicia Humberto González | Renault 5 GT Turbo | a 4'14'' |
| 6 | Galicia "Peitos" | Galicia Francisco Javier Salgueiro | Citroën AX Sport | a 5'24'' |
| 7 | Galicia Miguel R. Fontao | Galicia Cristóbal Rasilla | Peugeot 205 Rallye | a 5'43'' |
| 8 | Galicia Javier Paz | Galicia Manuel García | Citroën AX Sport | a 5'54'' |
| 9 | España Fernando González | España Alberto González | Renault 5 GT Turbo | a 6'41'' |
| 10 | Galicia Juan Carlos Táboas | Galicia Manuel Gilsanz | Citroën AX Sport | a 6'54'' |
| Abandonos |
| - | Galicia Arturo Rial | Galicia Mario Pazos | Citroën AX Sport | - |
| - | España Kiko Cima | España José Eguibar | Renault 5 GT Turbo | - |
| - | Galicia Javier Piñeiro |  |  | - |
| - | Galicia Alberto González |  |  | - |

Notas
-----

1. 1 2 3  Arévalo, Fernando (27 de agosto de 1990). "Castrillón sentenció el rally Ciudad de Cristal en Soandres y estuvo a punto de perderlo en el ultimo paso por Carral-Xalo". *La Voz de Galicia* (en castelán).
2. ↑  Arévalo, Fernando (5 de novembro de 1990). "Senra Sport organizará el Rally de La Coruña, el próximo día 17". *La Voz de Galicia* (en castelán). p. 43.

|  |  |  |
| --- | --- | --- |
| Predecesor:**Rally Rías Baixas** |  **Campionato de Galicia de Rally** Tempada 1990 | Sucesor:**Rally San Froilán** |